1. **EVROPSKA INTIFADA - mirovni shod 16.11.2024**

Po neuspelem poskusu preprečitve Balkanskih morij po letu 1991 sem kot mirovnik obmolknil …. Nisem imel ali smel kaj reči. Neuspeh je ob grozljivih posledicah zarezal globoko.

Zato najprej zahvala Evi, da nas je zbobnala!

Mirovniško držo sem začutil v osnovni šoli, kjer sem kmalu začel obiskovati krožek Kluba OZN.

OZN je bila za otroka velika utopija. Ob šokantnih novicah iz sveta se je ta organizacija kazala kot žarek upanja. Palestinsko vprašanje in nasilje Izraela je bila izpostavljena tema. In taka je brez znatne prekinitve do danes, ko intenzivnost nasilja dosega enačaj z II. svetovno vojno.

Ko sem v srednji šoli ustanovil prvo malo trojko somišljenikov, smo se takoj povezali v pacifistično internacionalo War Resisters International in odtlej smo nenasilna gibanja po svetu spremljali z vso pozornostjo in solidarnostjo.

Globalnim pacifistom je bila Palestinska intifada 80ih vzor za nenasilni odpor, nemara najmočnejši po Gandijevem gibanju.

Slovensko mirovno gibanje se je zgledovalo po intifadi in leta 1988 smo načrtovali veliki generalni štrajk kot odpor proti nasilju jugoslovanskih oblasti. Nemara je prav poziv h generalnemu nenasilnemu odporu botroval racijam v mojem podjetju Mikroadi in nato velikemu gibanju za osamosvojitev. Apel k nenasilnemu odporu je bil namreč prvi dokument na seznamu zaplenjenih dokumentov pred aretacijami v Mikroadi,

Palestinska intifada je bila naši mirovniški pobudi vzor, sporočilo pa jasno. Civilni družbi ostane ob soočenju z ekstremnimi militarističnimi režimi na voljo učinkovita nenasilna strategija, kot izraz nesodelovanja z okupatorji, genocidnimi in kolonialnimi režimi in skrajnim militarizmom. To je pogosto edina civilizirana drža, ki nam še ostane: torej poziv k celovitemu bojkotu vsega, kar nasilne režime vzdržuje na oblasti in pri moči.

1. POGROM MULTILATERALIZMA

Zelo nas lahko skrbi, da človeštvo ne uspeva s krepitvijo multilateralnih mehanizmov za mir, trajnostni razvoj in zaščito okolja/biodiverzitete. Zadnja dogajanja na vseh odprtih žariščih nakazujejo celo nazadovanje - še nikoli ni bila vloga OZN tako zelo in na tako veliko frontah subvertirana in mednarodno pravo tako poteptano. Kar lahko kot državljani RS zahtevamo, je, da Slovenija v OZN zagovarja odločna stališča za krepitev vloge in moči te organizacije ob zahtevi, da se OZN v primerih genocidnih in osvajalnih vojn ne zateka v držo diplomatske nevtralnosti, temveč se postavi v bran koloniziranim, napadenim, žrtvam agresij. Če parafraziram očeta multilateral, Victorja Hugoja "iz teh vojn lahko izide samo močnejša povezanost med narodi"!

Žal so se tudi verske organizacije kot svojstvena oblika multilateralizma pokazale kot neučinkovito institucionalno okolje človeškega organiziranja.

Od časa iz moje osnovne šole do danes človeštvo v mirovnih prizadevanjih in multilaterali ni naredilo napredka. Kvečjemu nazadovalo je.

In to boli prav tako, kot bolijo prizori z vojnih žarišč.

Kam naj torej človeštvo poseže, ko gre za vprašanje udejanjanja etike in vrednot?

Ostane nam samo še žlahtna Palestinska intifada, celovit bojkot okupatorskih, militarističnih režimov, ki svojo oblast utemeljujejo na vojaški moči, in njihovih kolaborantov.

Marko Hren, Prešernov Trg, 16. november 2024